CELEX: 32021R0899
Language: hr
Date: 2021-06-03 00:00:00
Title: Uredba Komisije (EU) 2021/899 оd 3. lipnja 2021. o izmjeni Uredbe (EU) br. 142/2011 u pogledu prijelaznih mjera za izvoz mesno-koštanog brašna kao goriva za izgaranje (Tekst značajan za EGP)

4.6.2021   
               
               
                  HR
               
               
                  Službeni list Europske unije
               
               
                  L 197/68
               
            
         UREDBA KOMISIJE (EU) 2021/899
         оd 3. lipnja 2021.
         o izmjeni Uredbe (EU) br. 142/2011 u pogledu prijelaznih mjera za izvoz mesno-koštanog brašna kao goriva za izgaranje
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1069/2009 Europskog parlamenta i Vijeća od 21. listopada 2009. o utvrđivanju zdravstvenih pravila za nusproizvode životinjskog podrijetla i od njih dobivene proizvode koji nisu namijenjeni prehrani ljudi te o stavljanju izvan snage Uredbe (EZ) br. 1774/2002 (1), a posebno njezin članak 43. stavak 3. prvi podstavak,
         budući da:
         
                     (1)
                  
                  
                     Uredbom Komisije (EU) br. 142/2011 (2) utvrđuju se pravila o javnom zdravlju i zdravlju životinja za stavljanje na tržište i izvoz nusproizvoda životinjskog podrijetla i od njih dobivenih proizvoda.
                  
               
                     (2)
                  
                  
                     Člankom 12. Uredbe (EZ) br. 1069/2009 u vezi s njezinim člankom 7. stavkom 2. određuje se da mesno-koštano brašno kategorije 1 treba odložiti spaljivanjem ili suspaljivanjem odnosno odložiti na odlagalište ili da se može koristiti kao gorivo za izgaranje kako bi se spriječio ponovni ulazak u lanac hrane za životinje i njegovo onečišćenje.
                  
               
                     (3)
                  
                  
                     Nadležna tijela Irske dostavila su svoje planove o uspostavi vlastitih kapaciteta izgaranja za mesno-koštano brašno od materijala kategorije 1 do kraja 2023. te su zatražila da se tijekom prijelaznog razdoblja odobre tradicionalni trgovinski tokovi za mesno-koštano brašno od materijala kategorije 1 namijenjeno odlaganju u Ujedinjenoj Kraljevini.
                  
               
                     (4)
                  
                  
                     Nakon što je ocijenila zahtjev Irske, Komisija smatra, s obzirom na specifičan zemljopisni položaj te države članice, da je potrebno utvrditi pravila u poglavlju V. Priloga XIV. Uredbi (EU) br. 142/2011 na temelju kojih Irska može odobriti izvoz mesno-koštanog brašna od materijala kategorije 1 u Ujedinjenu Kraljevinu, koje je u skladu sa zahtjevima za stavljanje na tržište za potrebe izgaranja do 31. prosinca 2023., ne dovodeći u pitanje primjenu prava Unije na Ujedinjenu Kraljevinu i u Ujedinjenoj Kraljevini u vezi sa Sjevernom Irskom u skladu sa Sporazumom o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju, a posebno člankom 5. stavkom 4. Protokola o Irskoj/Sjevernoj Irskoj u vezi s Prilogom 2. tom protokolu, i podložno članku 6. stavku 1. tog protokola, čime se omogućuje prijevoz mesno-koštanog brašna kategorije 1 radi izgaranja u druge dijelove Ujedinjene Kraljevine osim Sjeverne Irske.
                  
               
                     (5)
                  
                  
                     Prilog XIV. Uredbi (EU) br. 142/2011 trebalo bi stoga na odgovarajući način izmijeniti.
                  
               
                     (6)
                  
                  
                     Kako bi se osigurao kontinuitet postojećih trgovinskih tokova nakon isteka prijelaznog razdoblja, ova bi se Uredba trebala primjenjivati od 1. siječnja 2021. te bi stoga trebala hitno stupiti na snagu trećeg dana od dana objave u Službenom listu Europske unije.
                  
               
                     (7)
                  
                  
                     Mjere predviđene u ovoj Uredbi u skladu su s mišljenjem Stalnog odbora za bilje, životinje, hranu i hranu za životinje,
                  
               DONIJELA JE OVU UREDBU:
         
            Članak 1.
            Poglavlje V. Priloga XIV. Uredbi (EU) br. 142/2011 mijenja se u skladu s Prilogom ovoj Uredbi.
         
         
            Članak 2.
            Ova Uredba stupa na snagu trećeg dana od dana objave u Službenom listu Europske unije.
            Primjenjuje se od 1. siječnja 2021.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 3. lipnja 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 300, 14.11.2009., str. 1.
         
         
            (2)  Uredba Komisije (EU) br. 142/2011 od 25. veljače 2011. o provedbi Uredbe (EZ) br. 1069/2009 Europskog parlamenta i Vijeća o utvrđivanju zdravstvenih pravila za nusproizvode životinjskog podrijetla i od njih dobivene proizvode koji nisu namijenjeni prehrani ljudi i o provedbi Direktive Vijeća 97/78/EZ u pogledu određenih uzoraka i predmeta koji su oslobođeni veterinarskih pregleda na granici na temelju te Direktive (SL L 54, 26.2.2011., str. 1.).
      
      
         
            PRILOG
            U tablici u poglavlju V. Priloga XIV. Uredbi (EU) br. 142/2011 dodaje se novi redak kako slijedi:
            
               
                           „3.
                        
                        
                           Mesno-koštano brašno od materijala kategorije 1
                        
                        
                           Mesno-koštano brašno kategorije 1 namijenjeno za upotrebu kao gorivo za izgaranje izvozi se samo iz Irske u Ujedinjenu Kraljevinu (*), pod sljedećim uvjetima:
                           
                                       (a)
                                    
                                    
                                       nadležno tijelo Irske odobrava izvoz u postrojenje za izgaranje u Ujedinjenoj Kraljevini najkasnije do 31. prosinca 2023., pod uvjetom da je taj prijevoz mesno-koštanog brašna od materijala kategorije 1 namijenjenog odlaganju proveden iz te države članice prije 1. siječnja 2021. u skladu s uvjetima utvrđenima u članku 6. stavcima 6., 7. i 8.;
                                    
                                 
                                       (b)
                                    
                                    
                                       odredišno postrojenje za izgaranje odobreno je za izgaranje mesno-koštanog brašna od materijala kategorije 1 uvoznim certifikatom koji izdaje Ujedinjena Kraljevina;
                                    
                                 
                                       (c)
                                    
                                    
                                       mesno-koštano brašno kategorije 1:
                                       
                                                   —
                                                
                                                
                                                   dobiveno je isključivo primjenom metode prerade 1 (sterilizacija pod tlakom), 2, 3, 4 ili 5 iz poglavlja III. Priloga IV.,
                                                
                                             
                                                   —
                                                
                                                
                                                   označeno je u skladu s poglavljem V. Priloga VIII.,
                                                
                                             
                                 
                                       (d)
                                    
                                    
                                       pošiljka mesno-koštanog brašna šalje se u zapečaćenim spremnicima izravno iz pogona za preradu ili skladištenje iz članka 24. stavka 1. točke (a) ili članka 24. stavka 1. točke (j) podtočke ii. Uredbe (EZ) br. 1069/2009 do odredišnog postrojenja za izgaranje;
                                    
                                 
                                       (e)
                                    
                                    
                                       subjekti predočuju pošiljke mesno-koštanog brašna na izlaznoj graničnoj kontrolnoj postaji;
                                    
                                 
                                       (f)
                                    
                                    
                                       nadležno tijelo na izlaznoj graničnoj kontrolnoj postaji provodi službene kontrole nad pošiljkama iz točke (e), a posebno nad cjelovitošću plombe.
                                       Ako plomba nije cjelovita, primjenjuju se pravila utvrđena u članku 138. stavku 2. točkama (d) i (g) Uredbe (EU) 2017/625 Europskog parlamenta i Vijeća (**);
                                    
                                 
                                       (g)
                                    
                                    
                                       nadležno tijelo na graničnoj kontrolnoj postaji obavješćuje, putem sustava TRACES, nadležno tijelo navedeno u rubrici I.4. komercijalnog dokumenta o prispijeću pošiljke na izlaznoj točki te, ako je primjenjivo, o ishodu provjere plombe i bilo kakvim poduzetim korektivnim mjerama.
                                       Nadležno tijelo koje je odgovorno za pogon za preradu podrijetla provodi, na temelju procjene rizika, službene kontrole kako bi provjerilo usklađenost s prvim stavkom te se uvjerilo da je nadležno tijelo granične kontrolne postaje putem sustava TRACES potvrdilo da je na izlaznoj točki provelo kontrolu nad svakom pošiljkom mesno-koštanog brašna.
                                       U slučaju neusklađenosti nadležno tijelo može zabraniti takav prijevoz pošiljke mesno-koštanog brašna kategorije 1 namijenjenog za upotrebu kao gorivo za izgaranje u skladu s člankom 138. stavkom 2. točkom (d) Uredbe (EU) 2017/625.
                                    
                                 
                     
            
               (*)  U skladu sa Sporazumom o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju, a posebno člankom 5. stavkom 4. Protokola o Irskoj/Sjevernoj Irskoj u vezi s Prilogom 2. tom protokolu, za potrebe ovog Priloga upućivanja na Ujedinjenu Kraljevinu ne uključuju Sjevernu Irsku.
            
               (**)  Uredba (EU) 2017/625 Europskog parlamenta i Vijeća od 15. ožujka 2017. o službenim kontrolama i drugim službenim aktivnostima kojima se osigurava primjena propisa o hrani i hrani za životinje, pravila o zdravlju i dobrobiti životinja, zdravlju bilja i sredstvima za zaštitu bilja, o izmjeni uredaba (EZ) br. 999/2001, (EZ) br. 396/2005, (EZ) br. 1069/2009, (EZ) br. 1107/2009, (EU) br. 1151/2012, (EU) br. 652/2014, (EU) 2016/429 i (EU) 2016/2031 Europskog parlamenta i Vijeća, uredaba Vijeća (EZ) br. 1/2005 i (EZ) br. 1099/2009 i direktiva Vijeća 98/58/EZ, 1999/74/EZ, 2007/43/EZ, 2008/119/EZ i 2008/120/EZ te o stavljanju izvan snage uredaba (EZ) br. 854/2004 i (EZ) br. 882/2004 Europskog parlamenta i Vijeća, direktiva Vijeća 89/608/EEZ, 89/662/EEZ, 90/425/EEZ, 91/496/EEZ, 96/23/EZ, 96/93/EZ i 97/78/EZ te Odluke Vijeća 92/438/EEZ (Uredba o službenim kontrolama) (SL L 95, 7.4.2017., str. 1.).”.